b'\n_START_ARTICLE_\nLa flauta m\xc3\xa0gica\n_START_SECTION_\nOrigen i context\n_START_PARAGRAPH_\nL\'any 1791, Schikaneder, conegut actor, escriptor, i empresari teatral entre altres activitats, proposa a Mozart la possibilitat de col\xc2\xb7laborar per fer una \xc3\xb2pera junts. Ni Mozart ni Schikaneder estaven passant per un bon moment econ\xc3\xb2mic, i van pensar que d\'aquesta manera podrien tirar endavant. Mozart va acceptar la idea i, mentre componia la m\xc3\xbasica per a l\'\xc3\xb2pera, va comen\xc3\xa7ar a compondre el R\xc3\xa8quiem i la seva \xc3\xb2pera La clemenza di Tito._NEWLINE_L\'argument de l\'\xc3\xb2pera ha estat molt discutit. Mentre que molts investigadors la veuen simplement com un conte de fades, altres la veuen plena de simbolisme i refer\xc3\xa8ncies a la ma\xc3\xa7oneria. En aquest sentit, i malgrat la forta influ\xc3\xa8ncia de la cultura popular, La flauta m\xc3\xa0gica \xc3\xa9s una guia d\'una iniciaci\xc3\xb3 ma\xc3\xa7\xc3\xb2nica segons el Ritu Zinnendorf. De la mateixa manera, molts autors -entre ells G\xc3\xa9rard Gefen-, han vist una prefiguraci\xc3\xb3 d\'Ignaz von Born en el paper de Sarastro. Von Born era un individu amb gran influ\xc3\xa8ncia en la ma\xc3\xa7oneria austr\xc3\xadaca de l\'\xc3\xa8poca, i va ser qui hi va apadrinar l\'ingr\xc3\xa9s de Mozart. Molta gent considera que el triple acord de l\'obertura d\'aquesta \xc3\xb2pera \xc3\xa9s un clar signe ma\xc3\xa7\xc3\xb2nic (la "bateria ma\xc3\xa7\xc3\xb2nica"), que anunciaria el car\xc3\xa0cter propagand\xc3\xadstic de l\'obra, a fi de difondre la ma\xc3\xa7oneria en un moment en qu\xc3\xa8 l\'Imperi Austrohongar\xc3\xa8s intentava prohibir-la. Aix\xc3\xad mateix, el tema de la lluita entre la llum i la foscor \xc3\xa9s un s\xc3\xadmbol recurrent en els ensenyaments ma\xc3\xa7\xc3\xb2nics._NEWLINE_El llibretista, Schikaneder, era un escriptor mediocre, i Mozart, que possiblement va intervenir tamb\xc3\xa9 en el text, tampoc no era gaire bo escrivint. Hi ha bastants escenes parlades, per\xc3\xb2 aix\xc3\xb2 \xc3\xa9s perqu\xc3\xa8 s\'acosta m\xc3\xa9s al singspiel alemany que a l\'\xc3\xb2pera italiana. Per\xc3\xb2 Mozart va escriure la m\xc3\xbasica m\xc3\xa9s sublim que havia sortit fins aleshores de la seva ploma. Sense haver de seguir les normes m\xc3\xa9s r\xc3\xadgides de l\'\xc3\xb2pera italiana, va emprar m\xc3\xbasica de ress\xc3\xb2 popular i elements afins al gust alemany que es fan notar especialment en la m\xc3\xbasica que canta Papageno, un aut\xc3\xa8ntic \xc2\xabhome del poble\xc2\xbb alemany, amb ressons folkl\xc3\xb2rics i moments encisadorament \xc2\xabn\xc3\xb2rdics\xc2\xbb com les escenes en les quals intervenen les campanetes m\xc3\xa0giques._NEWLINE_De La flauta m\xc3\xa0gica, Goethe deia que es podia prestar a lectures m\xc3\xbaltiples, procurant un plaer senzill a la multitud i lliurant tresors secrets als iniciats. El llibret de Schikaneder es pot, en efecte, llegir simplement com una bonica hist\xc3\xb2ria encisadora o com un recorregut inici\xc3\xa0tic si es posseeixen les claus dels ritus ma\xc3\xa7\xc3\xb2nics. El tema de l\'\xc3\xb2pera \xc3\xa9s l\'educaci\xc3\xb3 de l\'\xc3\xa9sser hum\xc3\xa0 per a accedir a una moralitat m\xc3\xa9s elevada adquirint saviesa, amor i bondat. Els obstacles que ha de superar s\xc3\xb3n el preu a pagar per accedir al coneixement i a l\'amor. La vida \xc3\xa9s la lluita de la llum amb la foscor, del b\xc3\xa9 amb el mal, del racionalisme amb la superstici\xc3\xb3, del matriarcat amb el patriarcat._NEWLINE_La m\xc3\xbasica de Mozart uneix aquestes oposicions i forma aix\xc3\xad una carcassa, la de l\'\xc3\xa9sser hum\xc3\xa0 simplement. La Flauta m\xc3\xa0gica \xc3\xa9s la fi d\'un viatge de descobriments que Mozart acabava de fer a trav\xc3\xa9s del seu segle, la suma de totes les seves inspiracions, de la m\xc3\xa9s popular a la m\xc3\xa9s majestuosa._NEWLINE_Com en totes les seves creacions anteriors, Mozart es va preocupar de donar als seus personatges la m\xc3\xbasica que correspon a la seva psicologia personal. La f\xc3\xbaria i la maldat de la Reina de la Nit, amb rivets m\xc3\xa0gics, s\'expressen clar\xc3\xadssimament en les seves dues \xc3\xa0ries de notes picades, sobreagudes i ferotges; tot al contrari, el gran sacerdot Sarastro, emblema de la ma\xc3\xa7oneria humana i comprensiva, canta amb una veu de baix de gran aplom i serenitat. Tamino, pr\xc3\xadncep noble, canta amb la veu que Mozart reservava sempre als enamorats del seu repertori, i Pamina \xc3\xa9s una princesa que canta els seus sentiments amb dol\xc3\xa7or i amb un tint malenconi\xc3\xb3s quan tem no ser estimada._NEWLINE_Per la seva po\xc3\xa8tica, el seu color harm\xc3\xb2nic, mel\xc3\xb2dic i instrumental, La flauta m\xc3\xa0gica \xc3\xa9s considerada la primera \xc3\xb2pera alemanya.\n_START_SECTION_\nRepresentacions\n_START_PARAGRAPH_\nDes de la seva estrena, aquesta \xc3\xb2pera no va tenir gaire \xc3\xa8xit. A finals del segle XX, La flauta m\xc3\xa0gica s\'ha convertit en una refer\xc3\xa8ncia del repertori oper\xc3\xadstic est\xc3\xa0ndard, i apareix sempre als primers llocs en la llista de les \xc3\xb2peres m\xc3\xa9s representades a tot el m\xc3\xb3n.\n_START_SECTION_\nActe I\n_START_PARAGRAPH_\nPerdut de viatge en un pa\xc3\xads desconegut, el pr\xc3\xadncep Tamino \xc3\xa9s atacat per una serp. Mentre lluita per evitar una mort segura, \xc3\xa9s salvat per les tres dames d\'honor de la Reina de la Nit. Mentre el pr\xc3\xadncep est\xc3\xa0 encara inconscient, les tres dames canten la bellesa del jove. Despr\xc3\xa9s decideixen d\'anar a portar la not\xc3\xadcia a la seva reina, per\xc3\xb2 cadascuna d\'elles vol quedar-se prop de Tamino proposant a les altres portar el missatge. Despr\xc3\xa9s de les discussions, desapareixen. El pr\xc3\xadncep es desperta i veu el cos inanimat del monstre, tot preguntant-se si ha estat un somni o si alg\xc3\xba li ha salvat la vida. De sobte, sent el so d\'una flauta. S\'amaga i veu apar\xc3\xa8ixer Papageno, un ocellaire cobert de plomes multicolors. En el transcurs del seu primer di\xc3\xa0leg, Papageno es vanagloria d\'haver mort la serp. Les tres senyores reapareixen i el castiguen per aquesta mentida tot donant-li aigua en lloc de vi i una pedra en lloc del pa ensucrat que li donaven habitualment. Per acabar, el redueixen al silenci tancant-li la boca amb un cadenat d\'or._NEWLINE_Les tres dames revelen llavors a Tamino que li han salvat la vida. Llavors li parlen de Pamina, la filla de la Reina de la Nit, li n\'ensenyen el retrat i desapareixen. A la vista del retrat, Tamino s\'enamora de la noia i somia en la felicitat que l\'espera. Reapareixen les tres dames que li confessen de qui \xc3\xa9s Pamina presonera, i -immediatament- sorgeix en Tamino el desig d\'alliberar-la. La Reina de la Nit apareix llavors i expressa la desesperaci\xc3\xb3 de veure la seva filla segrestada. Diu finalment a Tamino que si aconsegueix d\'alliberar-la, Pamina ser\xc3\xa0 seva per a l\'eternitat i la Reina desapareix de sobte. Tamino es pregunta sobre el que acaba de veure i prega als d\xc3\xa9us que no l\'hagin enganyat._NEWLINE_Apareix llavors Papageno, trist de no poder parlar m\xc3\xa9s. Les tres dames reapareixen i l\'alliberen del seu cadenat, fent-li prometre de no mentir m\xc3\xa9s. Aleshores ofereixen a cadascun un instrument que els \xc3\xa9s enviat per la Reina. A Tamino li donen una flauta m\xc3\xa0gica, mentre que Papageno rep un carill\xc3\xb3 m\xc3\xa0gic. Aquests instruments els ajudaran a triomfar en les proves que els esperen. Els dos homes se\'n van a la recerca de Pamina, cadascun pel seu costat._NEWLINE_Al palau de Sarastro, el serf moro Monostatos empaita Pamina fins que es troba amb Papageno. El moro i l\'ocellaire es troben de cara a cara. Cadascun espanta l\'altre creient estar en pres\xc3\xa8ncia del Diable. Monostatos fuig i Papageno es troba sol amb Pamina. Li revela que un pr\xc3\xadncep vindr\xc3\xa0 a alliberar-la i afegeix que aquest pr\xc3\xadncep se n\'ha enamorat bojament, tan aviat com ha vist el retrat d\'ella. Pamina li fa un compliment sobre el seu bon cor. Afectat per aquestes paraules, Papageno li conta llavors la seva tristesa de no haver trobat encara la seva Papagena. Pamina el reconforta, i la princesa i l\'ocellaire es complauen de cantar la bellesa de l\'amor abans de fugir._NEWLINE_Mentrestant, Tamino \xc3\xa9s condu\xc3\xaft cap als tres temples de la Ra\xc3\xb3, de la Naturalesa i de la Saviesa per tres genis que li recomanen de continuar sent ferm, pacient i discret. Despr\xc3\xa9s que no hagin acceptat l\'entrada de Tamino en els dos primers temples, un sacerdot se li adre\xc3\xa7a per explicar-li que Sarastro no \xc3\xa9s un monstre tal com la Reina de la Nit li ha descrit, sin\xc3\xb3 que, al contrari, \xc3\xa9s un gran savi. A Tamino, immers en la solemnitat de la cerim\xc3\xb2nia, se li desvetlla una apassionada set de coneixements i comen\xc3\xa7a a formular preguntes als sacerdots. Agafa la seva flauta m\xc3\xa0gica i n\'acompanya el cant. Es troba llavors envoltat d\'animals salvatges que surten del cau i que v\xc3\xa9nen per posar-se als seus peus, encantats pel so de l\'instrument. Nom\xc3\xa9s Pamina no respon als sons cristal\xc2\xb7lins de la flauta, per\xc3\xb2 s\xc3\xad que ho fa Papageno, que respon a Tamino amb el seu instrument. Content, el pr\xc3\xadncep intenta unir els dos sons._NEWLINE_Es troben llavors Papageno i Pamina, que espera trobar Tamino abans que Monostatos i els seus esclaus els agafin. Tot d\'una apareixen aquests darrers i el moro ordena llavors que els fugitius siguin encadenats. Papageno es recorda que posseeix el carill\xc3\xb3 m\xc3\xa0gic i se\'n serveix per embruixar Monostatos i els seus esclaus, que es posen a ballar i a cantar abans de desapar\xc3\xa8ixer. Una fanfara de trompetes trenca el silenci tot anunciant l\'aprici\xc3\xb3 de Sarastro seguit d\'una process\xc3\xb3 de sacerdots. Pamina s\'agenolla davant el gran sacerdot i li explica que intenta escapar-se de Monostatos. Aleshores aquest apareix arrossegant Tamino, capturat._NEWLINE_Tan aviat com es veuen, Pamina i Tamino s\'abracen l\'una i l\'altre en pres\xc3\xa8ncia de Monostatos i dels sacerdots. El moro els separa i, posant-se davant Sarastro, lloa els seus m\xc3\xa8rits personals, esperant de ser recompensat. Tanmateix, \xc3\xa9s condemnat a rebre setanta-set cops de fuet._NEWLINE_Sarastro ordena llavors que Papageno i Tamino siguin condu\xc3\xafts al Temple de les Proves. El primer acte s\'acaba amb un cor que lloa la virtut i la just\xc3\xadcia.\n_START_SECTION_\nAn\xc3\xa0lisi musical\n_START_PARAGRAPH_\nPel que fa a la m\xc3\xbasica, t\xc3\xa9 bastants moments destacats, sent especialment coneguts, per la seva complexitat t\xc3\xa8cnica, les \xc3\xa0ries de la Reina de la Nit, O zittre nicht, on intenta motivar Tamino perqu\xc3\xa8 alliberi la seva filla i sobretot Der H\xc3\xb6lle Rache, on apareix la segona nota m\xc3\xa9s aguda composta per Mozart per a la m\xc3\xbasica vocal, un fa\xe2\x82\x86, per a la interpretaci\xc3\xb3 de la qual es necessita un grau de virtuosisme important. Tamb\xc3\xa9 s\xc3\xb3n molt coneguts altres fragments, com el quintet de Papageno, Tamino i les Tres Dames, Hm, hm, hm ..., amb certa comicitat, o l\'\xc3\xa0ria de Sarastro, In donessin heil\'gen Hallen, on mostra la seva saviesa amb la veu de baix. Tamb\xc3\xa9 les intervencions de Papageno, amb la seva \xc3\xa0ria Kinget, Gl\xc3\xb6ckchen, klinget i sobretot el seu duo amb Papagena.\n_START_SECTION_\nEl sentit expl\xc3\xadcit sobre l\'escena\n_START_PARAGRAPH_\nCombat de la llum contra la nit, les il\xc2\xb7lusions i els enganys, permetent la instauraci\xc3\xb3 d\'un ordre nou, que hereta de l\'ordre antic i de les llums. El b\xc3\xa9 triomfa, simbolitzat per l\'amor trobat pels personatges.\n_START_SECTION_\nLa flauta m\xc3\xa0gica i la ma\xc3\xa7oneria\n_START_PARAGRAPH_\nL\'obra ma\xc3\xa7\xc3\xb2nica per excel\xc2\xb7l\xc3\xa8ncia de Mozart \xc3\xa9s el singspiel La Flauta M\xc3\xa0gica. Aquesta \xc3\xb2pera, que ha esdevingut una de les m\xc3\xa9s c\xc3\xa8lebres, \xc3\xa9s considerada per molts estudiosos com un manifest ma\xc3\xa7\xc3\xb2nic. Sota l\'aparen\xc3\xa7a d\'un conte de fades innocent, s\'amaguen molts dels ideals i simbolismes ma\xc3\xa7\xc3\xb2nics que Mozart va introduir (subtilment en alguns casos, obertament en molts m\xc3\xa9s) tant en el llibret com en la m\xc3\xbasica. El missatge essencial que Mozart volia transmetre a trav\xc3\xa9s de La Flauta M\xc3\xa0gica era que els valors humans han de dominar i l\'amor ha de triomfar sobre la venjan\xc3\xa7a, dos dels pilars sobre els quals es basa la Ma\xc3\xa7oneria._NEWLINE_Pel que fa als aspectes r\xc3\xadtmics, l\'exemple m\xc3\xa9s clar i evident es troba en els tres acords inicials de l\'obertura de La Flauta M\xc3\xa0gica que simbolitzen els tres trucs que es realitzen a la gran porta dels Temples Ma\xc3\xa7\xc3\xb2nics (les L\xc3\xb2gies)._NEWLINE_En aquest singspiel hi trobem infinitat d\'elements que s\'identifiquen r\xc3\xa0pidament amb el simbolisme ma\xc3\xa7\xc3\xb2nic: la ja mencionada introducci\xc3\xb3 de l\'obertura; la figura dels sacerdots d\'Isis i la seva confraria d\'Iniciats; la contraposici\xc3\xb3 dels personatges de Papageno i Tamino; molts tractaments r\xc3\xadtmics i tonals fonamentats en la simbologia ma\xc3\xa7\xc3\xb2nica, etc.._NEWLINE_Antonio Coen, un dels ma\xc3\xa7ons m\xc3\xa9s eminents del segle XX va dir: La Flauta M\xc3\xa0gica constitueix, de principi a fi, una cerim\xc3\xb2nia d\'iniciaci\xc3\xb3 ma\xc3\xa7\xc3\xb2nica_NEWLINE_\xc3\x89s indubtable, doncs, que la ma\xc3\xa7oneria va ser una inesgotable font d\'inspiraci\xc3\xb3 i de coneixements per a Mozart, i que per entendre plenament el significat de moltes de les seves obres, cal tenir present aquesta influ\xc3\xa8ncia.\n_START_SECTION_\nLa Flauta m\xc3\xa0gica: Komische Oper de Berl\xc3\xadn\xc2\xa0\n_START_PARAGRAPH_\nEl 25 de novembre de 2012, la companyia anglesa "1927" estrenava una realitzaci\xc3\xb3 de l\'\xc3\xb2pera La Flauta M\xc3\xa0gica de Mozart. L\'estrena va tenir lloc a la\xc2\xa0Komische\xc2\xa0Oper\xc2\xa0de\xc2\xa0Berl\xc3\xadn\xc2\xa0i va ser dirigida per\xc2\xa0Suzanne\xc2\xa0Andrade, Paul\xc2\xa0Barrit\xc2\xa0i\xc2\xa0Barrie\xc2\xa0Kosky, i Henrik N\xc3\xa1n\xc3\xa1si com a director musical. Actualment, any 2017, la gira continua i es preveu que continuar\xc3\xa0,\xc2\xa0a causa de\xc2\xa0l\'\xc3\xa8xit assolit.\n_START_SECTION_\nEscenografia Peculiar\n_START_PARAGRAPH_\nL\'\xc3\x92pera prescindeix totalment d\'escenografia f\xc3\xadsica,\xc2\xa0puix que\xc2\xa0l\'escenografia la formen una gran pantalla de projecci\xc3\xb3 i cinc portes girat\xc3\xb2ries a trav\xc3\xa9s de les quals van apareixent els personatges que interpreten l\'obra. En aquesta pantalla es projecten les animacions realitzades per Paul\xc2\xa0Barrit, aquestes ofereixen imatges\xc2\xa0en les quals\xc2\xa0apareixen personatges animats, reals i en certs moments personatges amb mig cos real i mig animat.\n_START_SECTION_\nRefer\xc3\xa8ncies al set\xc3\xa8 art\n_START_PARAGRAPH_\nLa companyia "1927" \xc3\xa9s coneguda per dedicar-se a reconstruir i jugar amb l\'est\xc3\xa8tica del cinema mut._NEWLINE_En aquesta versi\xc3\xb3 de La Flauta M\xc3\xa0gica apareixen constants refer\xc3\xa8ncies al cinema dels anys 20, comen\xc3\xa7ant per l\'\xc3\xbas de cartells projectats que responen a les parts parlades de l\'\xc3\xb2pera. Tanmateix la transformaci\xc3\xb3 dels personatges en icones de pantalla, per exemple, quan\xc2\xa0Monostastos\xc2\xa0es transforma en el Nosferatu de\xc2\xa0Murnau, la pres\xc3\xa8ncia de clarobscurs expressionistes que recorden al film El Gabinete\xc2\xa0del Doctor\xc2\xa0Caligari\xc2\xa0(1919) de Robert\xc2\xa0Wiene, o b\xc3\xa9 quan La Reina de la Nit, que \xc3\xa9s una\xc2\xa0immensa\xc2\xa0reina\xc2\xa0aranya i el sacerdot\xc2\xa0Sarastro\xc2\xa0amb\xc2\xa0els seus seguidors apareixen caracteritzats\xc2\xa0com a\xc2\xa0Abraham Lincoln a El Naixement d\'una naci\xc3\xb3 (1915) de\xc2\xa0Griffith. Incl\xc3\xbas trobem refer\xc3\xa8ncies al cinema animat de\xc2\xa0Walt\xc2\xa0Disney dels anys 20._NEWLINE_Tot i aix\xc3\xb2, es tracta d\'una representaci\xc3\xb3 molt contempor\xc3\xa0nia de l\'\xc3\xb2pera en general, des d\'un punt de vista gr\xc3\xa0fic i conceptual.'